15. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 42 της 27 Φεβρ./12 Μαρτ. 1963 (ΦΕΚ Α' 28) Περί παραχωρήσεως της εκμεταλλεύσεως των Καπνοβιομηχανιών Καβάλας και Ξάνθης εις τον Εθνικόν Οργανισμόν Καπνού. Λαβόν υπ' όψιν: 1)Την από 20.12.62 απόφασιν της εξ Υπουργών Οικονομικής Επιτροπής, περί παραχωρήσεως της εκμεταλλεύσεως των Καπνοβιομηχανιών Καβάλας και Ξάνθης εις τον Εθνικόν Οργανισμόν Καπνού, προς οικονομικήν εξυγίανσιν τούτων και περαιτέρω ανάπτυξιν των εργασιών αυτών. 2)Ομοίαν από 7.1.63 σύμφωνον απόφασιν της Κυβερνητικής Επιτροπής Καπνού. 3)Σχετικήν εισήγησιν του επί των Οικονομικών Υφυπουργού, αποφασίζει: 1)Από 1ης Απρ. 1963 παραχωρείται το δικαίωμα χρήσεως, εκμεταλλεύσεως και καρπώσεων των εν Καβάλα και Ξάνθη λειτουργουσών Καπνοβιομηχανιών, συμφώνως προς τας διατάξεις του Ν.Δ. 2403/1953 ως Νομικών Προσώπων Δημοσίου Δικαίου, εις το δυνάμει των διατάξεων του Ν.Δ. 3758/57 συσταθέν και λειτουργούν Νομικόν Πρόσωπον Δημοσίου Δικαίου υπό την επωνυμίαν «Εθνικός Οργανισμός Καπνού». 2)Η παράδοσις των υπό της προηγουμένης παραγράφου Καπνοβιομηχανιών υπό των διοικουσών Επιτροπών τούτων εις δεόντως εξουσιοδοτουμένους εκπροσώπους του Εθνικού Οργανισμού Καπνού, θέλει ενεργηθή επί τη βάσει πρωτοκόλλων παραδόσεως και παραλαβής, εις α θέλουσι καταχωρηθή λεπτομερώς άπαντα τα κατά την 31.1.1963 περιουσιακά στοιχεία ενεργητικά και παθητικά εκατέρας τούτων κατά ποσότητα, είδος και αξίαν. 3)Εν αμφισβητήσει της αξίας κινητών πραγμάτων ή πρώτων υλών αποφαίνεται επιτροπή συγκροτουμένη υπό των οικείων Νομαρχών εις ην συμμετέχουν και ανά εις εκπρόσωπος των μεταβιβαζομένων κατά χρήσιν, εκμετάλλευσιν και κάρπωσιν Καπνοβιομηχανιών ως και του Εθνικού Οργανισμού Καπνού. Αι Επιτροπαί αποφαίνονται κατά πλειοψηφίαν τελεσιδίκως. Δι' αποφάσεων των οικείων Νομαρχών καθορίζεται και πάσα ετέρα αναγκαία λεπτομέρεια δια την ομαλήν και ταχείαν παράδοσιν και παραλαβήν των Καπνοβιομηχανιών τούτων. 4)Από 1ης Απρ. 1963 λήγει η θητεία των Οργάνων Διοικήσεως των προβλεπομένων υπό των διατάξεων του Ν.Δ. 2403/53 και των εις εκτέλεσιν τούτων εκδοθεισών αποφάσεων των οικείων Νομαρχών. Από της αυτής ημερομηνίας το νομικόν πρόσωπον του Εθνικού Οργανισμού Καπνού υπεισέρχεται εις πάντα τα δικαιώματα και υποχρεώσεις των δια του Ν.Δ. 2403/53 συσταθέντων Νομικών Προσώπων υπό τον τίτλον Καπνοβιομηχανίαι Καβάλας και Ξάνθης. Δι' εκάστην των Καπνοβιομηχανιών τούτων τηρούνται ιδιαίτερα λογιστικά βιβλία και στοιχεία, εις τρόπον ώστε να εμφανίζωνται διακεκριμένως τα οικονομικά αποτελέσματα της διαχειρίσεως αυτών. 5)Τα της διοικήσεως, διαχειρίσεως, εποπτείας και ελέγχου των Καπνοβιομηχανιών τούτων ως και τα της προμηθείας πρώτων υλών και αναγκαίων μηχανημάτων ρυθμίζονται δια κανονισμών εγκρινομένων από του Διοικητικού Συμβουλίου του Ε.Ο.Κ. 6)Δι' αποφάσεων της Κυβερνητικής Επιτροπής Καπνού καθορίζονται τα εκ των πόρων του Εθνικού Οργανισμού Καπνού μεταβιβαζόμενα Κεφάλαια εις εκάστην των Καπνοβιομηχανιών τούτων δια την εύρυθμον λειτουργίαν και περαιτέρω ανάπτυξιν των εργασιών αυτών. Τα ποσά ταύτα αναγράφονται εις ιδιαίτερον Κεφάλαιον του προϋπολογισμού του Ε.Ο.Κ. Δι' ομοίων αποφάσεων της Κ.Ε.Κ. ρυθμίζεται και παν έτερον θέμα ανακύπτον εκ της εφαρμογής της παρούσης πράξεως. Η παρούσα, δημοσιευομένη δια της Εφημερίδος της Κυβερνήσεως κυρωθήσεται νομοθετικώς μερίμνη του Υφυπουργού των Οικονομικών. Εκυρώθη Ν. Δ. 4373/64. 